Wir, Otto, von gottes gnaden hertzog ze Oͤsterrich und ze Styr, ✳ herr ze Chrain, ✳ uff der Windeschen March ✳ und ze Portenowe, grafe ze Kiburg und ze Habspurg und
lantgrafe in Elsas, ✳ vˀgenhen und tuͦn kunt ✳ allen lùten, die disen brief senhend, ✳ lesent ✳ oder hoͤrend lesen, ✳ daz wir gotte und unsˀ frowen und allen heiligen
zelob und ze eren ✳ und oͧch durch unsˀs lieben hˀren und vatters, ✳ chùnig Albrêhtz, ✳ und unserr lieben frowen und muͦter, chùniginn Elizab̄, sele, und unserr
und aller unserr vordren selen ze heil und ze trost, ✳ daz closter da ze Kùngesfeld, ✳ Sant Claren ordens, ✳ gelegen in Costentzˀ bistuͦm, ✳ unser stiftung ✳ und unserr lieben
frowen und muͦter, der vorgenanten, stiftung ist, ✳ die oͧch da erwellet hat zeligend, ✳ gaͤntzlichen in unsˀn schirme und in unser gnad genomen haben, ✳ und frigen ez also un̄
gèben in dz rèht ✳ und oͧch aͤllù dù rèht, die in unser lieb herr und bruͦder saͤlig, kùnig Friderich, ✳ und ander unser bruͦder gèben hant, ✳ als wirs in iren briefen funden
hant von wort ze wort, ✳ dz wir, noch dheiner unser erben noch unser nachkomen ✳ oder unser verwèser ✳ oder amptman ✳ oder richter ✳ dehein styur ✳ oder fuͦr ✳ odˀ nahtselde
oder dehein schlaht ungelt nemen sùllen ✳ uff dez vorgenantes closters lùten ✳ noch guͦt, ✳ dz ez nun hat ✳ oder hernach rèht und redlich gewinnen mag. ✳ ez sol oͧch uff
uff dez vorgenanten closters guͦt dehein richter gewalt noch gericht haben, ✳ und swaz sachen uff dem sèlben guͦt uff erstend, ✳ die sùllen dez closters phlèger hoͤren
und richten, ✳ ayn allein die sache, die an den tod get, ✳ die sol der lantrichter richten, ✳ oder schwen dez landes herre dar zuͦ schaffet, ze rihtend gen den schuldigen,
gegen sinem lip und nit gegen sinem guͦt, ✳ und sol dez schuldigen guͦt dem closter gevallen nach rècht. ✳ si sùllend oͧch alles dez, ✳ dez si zuͦ dem closter bedurfen,
foͤren in unsˀm lande ✳ und in unserr gebiet ✳ aun zolle und aun allez ungèlt. ✳ wir gêben in oͧch daz rècht, ✳ in welichen unserr stat si dez closters guͦt foͤrent ✳ oder
ze behaltend gèbend, ✳ daz man sin daz lasse in und us foͤren aun alles ungèlt ✳ und aun allen irrisal. ✳ wir gêben in oͧch daz rècht, dz si uff der Ar einen vischˀ haben
sullen und uff der Rùnse einen ✳ aun allen irresal. ✳ waͤr aber, dz die vischer beid uf der vorgenanten wasser einem ✳ mit einander vischten, ✳ dar an sol si nieman irren.
ez ist oͧch unser wille, daz von dem closter ein wagen in unser hoͤltzˀ ge, wenn sù sin bedurfen. ✳ wir geben in oͧch den kirchen satzze ze Stoͧfen, ✳ mit allem dem nutz und rèhte,
als wir in gehapt haben, ✳ also dz diz vorganten closters êptissenn und dù samnunge von dez vorgenanten kirchensatzzes nutzze ✳ und oͧch von dem hofe ze Rinvèlden, ✳ den
unser liebù frow und muͦter umb ir bereitschaft gekoͧft hat, ✳ sèchs priester Minrer Bruͦder ordens da von haben sùllen. ✳ swenn in der kirchensatzze von den chorhˀren
ze Kostentz gelediget und geewigt wirt, ✳ so sùllen si fùrbazz die sèchs priester eweclichen haben ✳ und sùllen den ir notdurft an allen dingen vˀsenhen, ✳ als verr, als
verr als vier und zwainzig mark gèltes hˀren gùlt ✳ nach dez landes gewonheit gelangen mag. ✳ oͧch wèllen wir daz, ✳ dz die Minren Bruͦder ✳ mit den selbē frowē
und mit dez closters guͦt ✳ nit ze schaffen habend noch deheinen gewalt dar ùber haben, ✳ wan als vil, ✳ ob dù êptissen und dˀ convent ✳ dˀ bruͦder ratz bedurfend, ✳ daz si denn
den frowen raten dz beste, ✳ dz si kunnen und wizzen, ✳ sust sol dez closterst geschèfte und ordnung, wèltlichs geschèftes und zergaͤncliches guͦtes gaͤntzlich und gar sten
in der êptissenn und dez conventes gewalt, ✳ aun allen irresal. ✳ wir wèllen oͧch daz, ✳ dz die vorgenanten frowen ✳ wèder geisthlich noch wèltlich gest enphahen, ✳ ez
sin Minre Bruoder oder Prediger oder welicher lai lùte si sin begèbens ordens. ✳ und ze einem ewigem und offenn urkùnd, daz diz stèt und ewig belibe, haben
wir disen brief vˀsigelt ✳ mit unsˀm hangenden insigel ✳ fùr uns und unser erben und alle unser nachkomen, ✳ der ist geben ze Brugge, ✳ do man zalt von
Christes geburt drùzehenhundert jar, ✳ dar nach in dem drizigostem jare, ✳ an sant Mathyas abent, dez zwelfbotten. ✳